ບ້ານໜອງໄຮ

ບ້ານໜອງໄຮມີປະຫວັດຄວາມເປັນມາຄື ເລີ່ມທໍາອິດກ່ອນທີ່ຈະມາເປັນບ້ານໜອງໄຮໃນປັດຈຸບັນນີ້ ແຕ່ກ່ອນໄດ້ມີຊາວບ້ານສວນມອນໄດ້ຍ້າຍມາຢູ່ໃນເຂດບໍລິເວນແຫ່ງນີ້ ເຊິ່ງພວກເຂົາເຈົ້າໄດ້ມາປັກຫຼັກຕັ້ງຖິ່ນຖານບ້ານເຮືອນເພື່ອເຮັດສວນ, ເຮັດໄຮ່ ແລະ ດໍາລົງຊີວິດທໍາມາຫາກິນຢູ່ໃນບໍລິເວນນີ້ ເຊິ່ງໄລຍະນັ້ນ ແມ່ນບໍ່ທັນໄດ້ມີຊື່ບ້ານເທື່ອ ແລ້ວຊາວສວນມອນໃນໄລຍະນັ້ນກໍມີຄອບຄົວບໍ່ຫຼາຍ ເຊິ່ງມີປະມານ 20 ປາຍຄອບຄົວ, ໃນໄລຍະຕໍ່ມາເຂົາເຈົ້າກໍໄດ້ມີນາຍບ້ານຄົນທໍາອິດ ພ້ອມກັບໄດ້ມີການຕັ້ງຊື່ບ້ານຄັ້ງທໍາອິດເຊັ່ນກັນ ໂດຍນາຍບ້ານມີຊື່ວ່າ: “ພໍ່ຕູ້ກ່ອນບ້ານທິດມີ” ເຊິ່ງຊາວບ້ານໄດ້ພາກັນເອີ້ນນາຍບ້ານຂອງເຂົາເຈົ້າໃນຊ່ວງນັ້ນໂດຍຊື່ເອີ້ນທີ່ວ່ານາຍບ້ານ "ກ່ອນບ້ານທິດມີ” ນີ້ມີຄວາມໝາຍວ່າ: ເປັນບຸກຄົນສໍາຄັນ, ອາວຸໂສ ແລະ ເປັນບຸກຄົນທີ່ມາອາໄສຢູ່ກ່ອນໝູ່ໝົດໃນເຂດແຫ່ງນີ້. ເພິ່ນມາອາໄສຢູ່ກ່ອນທີ່ຈະມີບ້ານເຮືອນຂອງປະຊາຊົນກວ່າ 20 ຄອບຄົວອີກ ແລະ ເພິ່ນກໍເປັນນາຍບ້ານຄົນທໍາອິດຂອງບ້ານແຫ່ງນີ້ອີກ. ຄໍາວ່າ: ກ່ອນບ້ານ ແມ່ນເພິ່ນໄດ້ມາອາໄສຢູ່ກ່ອນໝູ່, ສ່ວນຄໍາວ່າທິດມີແມ່ນຊື່ຂອງເພິ່ນເອງ ພໍ່ຕູ້ທິດມີ, ພໍ່ຕູ້ກ່ອນບ້ານທິດມີນີ້ ເພິ່ນໄດ້ເປັນນາຍບ້ານແຕ່ປີ ຄ.ສ 1963 ແລະ ເພິ່ນເອງກໍໄດ້ຕັ້ງຊື່ບ້ານໃນປີດຽວກັນ ໂດຍເພິ່ນໄດ້ຕັ້ງຊື່ຈາກສະພາບແວດລ້ອມອອ້ມຂ້າງຂອງບ້ານທີ່ເດັ່ນສຸດກໍຄື ດ້ວຍໜອງທີ່ໃຫຍ່ເປັນບວກ, ຂີ້ຕົມທີ່ງົວ ແລະ ຄວາຍມັກມາລົງຫຼິ້ນ ພ້ອມກັບມີຕົ້ນໄຮທີ່ໃຫຍ່ສີ່ຕົ້ນອ້ອມໜອງ ເພິ່ນຈຶ່ງເອີ້ນວ່າ ບ້ານໜອງໄຮ ເປັນຕົ້ນມາຈົນເຖິງປັດຈຸບັນນີ້. ຕັ້ງແຕ່ສ້າງຕັ້ງເປັນບ້ານໜອງໄຮໃນ ປີ ຄ.ສ 1963 ຈົນເຖິງ ປີ ຄ.ສ 2018 ບ້ານໜອງໄຮໄດ້ມີນາຍບັນມາແລ້ວທັງໝົດ 10 ຄົນ.

ບ້ານໜອງໄຮຕັ້ງຢູ່ເມືອງຫາດຊາຍຟອງ ນະຄອນຫຼວງວຽງຈັນ, ບ້ານໜອງໄຮມີເນື້ອທີ່ທັງໝົດ 390 ເຮັກຕາ, ໃນນັ້ນມີເນື້ອທີ່ການປຸກສ້າງ 200 ເຮັກຕາ, ມີປະຊາກອນທັງໝົດ 4,392 ຄົນໃນນັ້ນມີປະຊາກອນຍິງ 2,225 ຄົນ; ມີ 1,178 ຄອບຄົວ, ມີ 1,098 ຫຼັງຄາເຮືອນ, ມີ 68 ໜ່ວຍ ແລະ ມີ 5 ຄຸ້ມໃຫຍ່ (ສະຖິຕິປີ 2016).

- ທິດຕາເວັນອອກ ຕິດກັບ ບ້ານດົງຄໍາຊ້າງ 

- ທິດຕາເວັນຕົກ ຕິດກັບ ບ້ານດົງສະຫວາດ, ບ້ານຫາດຊາຍຂາວ, ບ້ານສົມຫວັງເຫນືອ, ບ້ານສົມຫວັງໃຕ້ 

- ທິດເໜືອ ຕິດກັບ ບ້ານດົງສະຫວາດ 

- ທິດໃຕ້ ຕິດກັບ ບ້ານສົມສະໜຸກ